钦定古今图书集成/明伦汇编/皇极典/第255卷 > 子华子 > 晏子
## 钦定古今图书集成/明伦汇编/皇极典/第255卷 > 子华子 > 晏子

《子华子》谓《晏子》曰：“天地之生才也实难，其有以生也，
必有所用也，如之何其将壅之蔽之，而使之不得以
植立也？天地之所大忌也，日月之所烛燎也，阴阳之
所杌移也，鬼神之所伺察也。是以帝王之典，进贤者
受上赏，不荐士者罚及其身。善善而恶恶，其实皆衍
于后。尝试观之，夫物之有材者，其精华之蕴，神明之”
所固护，而秘惜不可以知力窥也。蒙金以沙，固玉以
璞，珠之所生，漩桓之渊而隈澳之下也。豫章楩柟之
可以大斲者，必在夫大山穷谷，孱颜岖峿之区，抉剔
之，掎摭之，剥削之，苟不中于程度，则有虎狼蛟噩虺
蜴之变，雷霆崩坠覆压之虞。何以故？天地之生才也
实难，其有以生也，必有所用也。如之何其将拥之蔽
之，而使之不得以植立，是之谓“违天而黩明。”违天而
黩明，神则殛之。虽大必折，虽炎必扑，荒落而类，圯败
而族。夫是之谓“隐戮。”“隐戮”也者，阴隙之反也，如以匙
勘钥也，如以玺印涂也。必以其类，其应如响。